钦定古今图书集成/理学汇编/字学典/第056卷 > 《明赵宧光金石林绪论》 > 《仁宗御飞白记》宋·欧阳修
## 钦定古今图书集成/理学汇编/字学典/第056卷 > 《明赵宧光金石林绪论》 > 《仁宗御飞白记》宋·欧阳修

治平四年夏五月，余将赴亳，假道于汝阴，因得阅《书》
于子履之室，而云章烂然映日月，为之正冠肃容，再
拜而后敢仰视，盖仁宗皇帝之御《飞白》也。曰：“此宝文
阁之所藏也，胡为于子之室乎？”子履曰：“曩者天子宴
从臣于群玉，而赐以《飞白》，余幸得与赐焉。予穷于世
久矣，少不悦于时人，流离窜斥十有馀年，而得不老
死江湖之上者，盖以遭时清明，天子向学，乐育天下
之材，而不遗一介之贱，使得与群贤并游于儒学之
馆，而天下无事，岁时丰登，民物安乐，天子优游清闲，
不迩声色，方与群臣从容于翰墨之娱，而余于斯时
窃获此赐，非惟一介臣之荣遇，亦朝廷一时之盛事
也。子其为我志之。”余曰：“仁宗之德泽涵濡于万物者，
四十馀年，虽田夫野老之无知，犹能悲歌思慕于垄
亩之间，而况儒臣学士，得望清光，蒙恩宠，登金门而
上玉堂者乎？”于是相与泫然流涕而书之。夫玉韫石
而珠藏渊，其光气常见于外也。故山辉而白虹，水变
而五色者，至宝之所在也。今赐书之藏于子室也，吾
知将有望气。言荣光起而烛天者，必赐书之所在也。